

 **REPUBLIKA HRVATSKA**

 **GRAD ZAGREB**

**GRADSKI URED ZA OBRAZOVANJE**

KLASA:601-02/18-001/102

URBROJ:251-10-12-18-2

Zagreb, 18. siječnja 2018.

**O B A V I J E S T**

**O PRAVU NA OLAKŠICE - SUDJELOVANJU RODITELJA/SKRBNIKA**

**U CIJENI REDOVITOG PROGRAMA RANOG I PREDŠKOLSKOG ODGOJA I OBRAZOVANJA DJECE**

**U PREDŠKOLSKIM USTANOVAMA GRADA ZAGREBA**

**OD 1. SIJEČNJA 2018. GODINE**

Odlukom o načinu ostvarivanja prednosti pri upisu djece i mjerilima za naplatu usluga predškolskih ustanova Grada Zagreba od roditelja – korisnika usluga. (Službeni glasnik Grada Zagreba 6/11, 19/11 i 15/12) utvrđeni su kriteriji i mjerila za sudjelovanje roditelja/skrbnika djece s prebivalištem na području Grada Zagreba u cijeni programa što ih njihova djeca ostvaruju u gradskim predškolskim ustanovama, te su utvrđene olakšice u plaćanju ovisno o vrsti i trajanju programa i socijalnom statusu obitelji.

Ekonomska cijena za redoviti program u petodnevnom radnom tjednu, planirana na temelju prosječnih troškova programa sukladno odredbama članka 42. Državnoga pedagoškog standarda predškolskog odgoja i naobrazbe, iznosi za 2018. godinu:

- za redoviti 10-satni program 1.900,00 kn;

- za redoviti poludnevni program 1.300,00 kn.

Cijena za poludnevni program može se primijeniti samo ako je organizirana posebna odgojno-obrazovna skupina, a iznimno i za pojedinačne slučajeve skraćenog boravka djece s teškoćama u razvoju i posebnim potrebama u okviru odgojno-obrazovne skupine s 10-satnim programom.

Sukladno Programu javnih potreba u predškolskom odgoju i obrazovanju te skrbi o djeci rane i predškolske dobi Grada Zagreba za 2018. godinu (Službeni glasnik Grada Zagreba 25/17) i Odluci o načinu ostvarivanja prednosti pri upisu djece i mjerilima za naplatu usluga predškolskih ustanova Grada Zagreba od roditelja - korisnika usluga, sudjelovanje roditelja/skrbnika djece s prebivalištem na području Grada Zagreba, strancima sa stalnim boravištem ili privremenim boravištem (prema uredbama EU-a) i odobrenim statusom azilanata na području Grada Zagreba, **od 1. siječnja 2018. godine**, u ekonomskoj cijeni redovitih programa utvrđuje se primjenom utvrđenih kriterija i mjerila, ovisno o ostvarenom prosječnom mjesečnom prihodu po članu zajedničkog kućanstva u 2017. godini te drugim činjenicama koje daju korisnicima usluga pravo na olakšice:

|  |  |
| --- | --- |
| PRIHODOVNI CENZUS | MJESEČNI IZNOS SUDJELOVANJA RODITELJA U CIJENI REDOVITOG PROGRAMA |
| 10-SATNI | POLUDNEVNI |
| **1.** prosječni mjesečni prihod po članu zajedničkog kućanstva (ostvaren u prethodnoj godini) od 4.501,00 kn i više | 600,00 kn | 390,00 kn |
| **2.** prosječni mjesečni prihod po članu zajedničkog kućanstva (ostvaren u prethodnoj godini) od 3.501,00 do 4.500,00 kn | 450,00 kn | 292,50 kn |
| **3.** prosječni mjesečni prihod po članu zajedničkog kućanstva (ostvaren u prethodnoj godini) od 2.501,00 do 3.500,00 kn | 300,00 kn | 195,00 kn |
| **4.** prosječni mjesečni prihod po članu zajedničkog kućanstva (ostvaren u prethodnoj godini) do 2.500,00 kn | 150,00 kn | 97,50 kn |

Ostvareni prihodi svih članova zajedničkog kućanstva u prethodnoj godini umanjuju se za iznos poreza i prireza, iznos plaćen za rate stambenog kredita (do najviše 12 rata) po ugovoru za nekretninu kojom se rješava stambeno pitanje obitelji i iznos plaćen za slobodno ugovorenu najamninu za potrebe stanovanja obitelji u stambenom prostoru najmodavca (do najviše 12 mjesečnih najamnina).

Olakšice u plaćanju redovitog programa imaju roditelji/skrbnici djece s prebivalištem na području Grada Zagreba za:

- dijete osobe s invaliditetom (100% i 90%) - oslobađa se obveze sudjelovanja u cijeni programa,

- dijete osobe s invaliditetom (od 80% do 60%) - plaća 50% od iznosa sudjelovanja u cijeni programa,

- dijete osobe s invaliditetom (50% i manje) - plaća 75 % od iznosa sudjelovanja u cijeni programa,

- treće i svako daljnje dijete iste obitelji u redovitom programu - oslobađa se obveze sudjelovanja u cijeni programa,

- drugo dijete iste obitelji u redovitom programu - plaća 75% od iznosa sudjelovanja u cijeni programa,

- dijete samohranog roditelja - plaća 75% od iznosa sudjelovanja u cijeni programa,

- dijete čija se obitelj koristi pravom na zajamčenu minimalnu naknadu u sustavu socijalne skrbi plaća 20% od iznosa sudjelovanja u cijeni programa.

Iznos sudjelovanja roditelja/skrbnika i pravo na olakšice u plaćanju redovitog programa utvrđuju gradske predškolske ustanove na temelju dokumentacije koju dostavljaju roditelji/skrbnici djeteta, odnosno u roku od 15 dana od nastanka promjene koja utječe na ostvarivanje prava na olakšice, odnosno ovisno o promjeni ekonomskog statusa obitelji tijekom pedagoške godine.

**Roditelj/skrbnik se može koristiti samo jednom olakšicom koja je za njega najpovoljnija.**

Gradski ured za obrazovanje utvrđuje pravo na oslobađanje, odnosno smanjivanje obveze sudjelovanja roditelja/skrbnika u cijeni programa za posebne slučajeve izvan utvrđenog sustava olakšica u suradnji s centrima za socijalnu skrb i zdravstvenim ustanovama.

Za mjesec u kojem je dijete boravilo u predškolskoj ustanovi do najviše 5 dana, a izostanak je unaprijed najavljen ili kasnije opravdan, roditelj plaća 40% iznosa sudjelovanja u cijeni programa.

Za boravak djece u predškolskoj ustanovi subotom ili boravak duže od ugovorom utvrđenog trajanja programa roditelj/skrbnik plaća 20,00 kn po satu djetetova boravka, ako posebnim zaključkom gradonačelnika Grada Zagreba nije drukčije utvrđeno.

Zahtjev za ostvarivanje prava na olakšicu s Izjavom o članovima zajedničkog kućanstva za 2017. godinu i Izjavom o prihodima zajedničkog kućanstva za 2017. godinu (na obrascima koji se mogu preuzeti u predškolskoj ustanovi ili na web-stranici Grada Zagreba [www.zagreb.hr](http://www.zagreb.hr)) dostavlja se predškolskoj ustanovi do **28. veljače 2018.** godine.

Dokazi o ispunjavanju uvjeta za ostvarivanje prava na olakšice dostavljaju se predškolskoj ustanovi do **23. ožujka 2018.** godine.

Gradske predškolske ustanove će utvrditi iznos sudjelovanja roditelja/skrbnika u cijeni programa od **1. siječnja 2018.** godinena temelju dostavljene dokumentacije:

1. **Zahtjev za ostvarivanje prava na olakšicu – sudjelovanje roditelja/skrbnika u cijeni redovitog programa ranog i predškolskog odgoja i obrazovanja**
2. **Izjava o članovima zajedničkog kućanstva za 2017. godinu** (zajedničko kućanstvo čine bračni drugovi, izvanbračni drugovi, djeca i drugi srodnici koji zajedno žive, privređuju, odnosno ostvaruju prihode na drugi način i troše ih zajedno)
3. **Izjava o prihodima zajedničkog kućanstva za 2017. godinu** (izjava o prihodima zajedničkog kućanstva u prethodnoj godini, radi utvrđivanja akontacijskog iznosa sudjelovanja roditelja u cijeni programa do dostave propisanih dokaza)

Rok dostave do 28. veljače 2018. godine.

1. **Dokazi o ispunjavanju uvjeta za ostvarivanje prava na olakšice:**
	1. **dokazi o ostvarenom prihodu svih članova zajedničkog kućanstva u prethodnoj godini umanjenom za iznos poreza i prireza, iznos plaćen za rate stambenog kredita za nekretninu kojom se rješava stambeno pitanje obitelji i iznos plaćen za slobodno ugovorenu najamninu za potrebe stanovanja obitelji u stambenom prostoru:**

- pisana suglasnost roditelja/skrbnika da gradska predškolska ustanova može putem nadležnog gradskog ureda provjeriti podatkePorezne uprave Ministarstva financija o visini dohotka za sve članove zajedničkog kućanstva u prethodnoj godini,

ukoliko nisu suglasni onda trebaju dostaviti potvrde Porezne uprave Ministarstva financija o visini dohotka za sve članove zajedničkog kućanstva u prethodnoj godini

ili potvrde poslodavaca i drugih isplatitelja prihoda o visini plaće, naknade plaće i drugog dohotka za svakog člana zajedničkog kućanstva koji je zaposlen ili samostalno obavlja djelatnost ili je ostvario drugi prihod (mirovina, naknada za bolovanje, rodiljne i roditeljske potpore, naknada za nezaposlene, naknada po ugovoru o djelu, drugi prihodi koji podliježu oporezivanju sukladno Zakonu o porezu na dohodak)

ili dati pisanu izjavu da ne žele dostaviti navedene dokaze i da su time suglasni da im se obračunava najviši iznos sudjelovanja u cijeni programa

- ugovor o stambenom kreditu, dokaz o uplaćenim ratama u prethodnoj godini (do najviše 12 rata)

- ugovor o najmu stana, dokaz o uplaćenoj najamnini u prethodnoj godini (do najviše 12 mjesečnih najamnina)

* 1. **dokazi o pravu na zajamčenu minimalnu naknadu:**

- rješenje centra za socijalnu skrb o pravu na zajamčenu minimalnu naknadu i zadnja isplatnica

DOKAZI KOJI SE DOSTAVLJAJU SAMO U SLUČAJU PROMJENA:

* 1. **dokaz o prebivalištu djeteta:**

- uvjerenje MUP-a o prebivalištu djeteta ili pisana suglasnost roditelja/skrbnika da gradska predškolska ustanova može putem nadležnog gradskog ureda provjeriti podatak o prebivalištu djeteta u evidenciji prebivališta i boravišta građana

* 1. **dokazi o članovima zajedničkog kućanstva:**

- preslike osobnih iskaznica odnosno uvjerenja MUP-a o prebivalištu članova zajedničkog kućanstva

* 1. **dokaz o statusu invalida Domovinskog rata i postotku invalidnosti, odnosno dokaz o statusu osobe s invaliditetom i postotku invalidnosti:**

- rješenje o statusu invalida Domovinskog rata s podatkom o postotku invalidnosti, odnosno rješenje o statusu osobe s invaliditetom i postotku invalidnosti

* 1. **dokazi o samohranosti roditelja:**

- rodni list, smrtni list za preminulog roditelja ili potvrda o nestanku drugog roditelja ili rješenje centra za socijalnu skrb o privremenom uzdržavanju djeteta.

Rok dostave do 23. ožujka 2018. godine.

**Roditelji/skrbnici koji ne dostave dokumentaciju na temelju koje se može utvrditi iznos sudjelovanja prema navedenim kriterijima plaćaju najviši iznos sudjelovanja određen prema prihodovnom cenzusu.**

**PROČELNIK**

**Ivica Lovrić, v.r.**

PRILOZI:

1. Zahtjev za ostvarivanje prava na olakšicu – sudjelovanje roditelja/skrbnika u cijeni redovitog programa ranog i predškolskog odgoja i obrazovanja

2. Izjava o članovima zajedničkog kućanstva za 2017. godinu

3. Izjava o prihodima zajedničkog kućanstva za 2017. godinu

4. Popis dokaza o ispunjavanju uvjeta za ostvarivanje prava na olakšice

5. Pisana suglasnost roditelja/skrbnika da gradska predškolska ustanova može putem nadležnog gradskog ureda provjeriti podatke Porezne uprave Ministarstva financija o visini dohotka za sve članove zajedničkog kućanstva za 2017. godinu

6. Pisana suglasnost roditelja/skrbnika da gradska predškolska ustanova može putem nadležnog gradskog ureda provjeriti podatke o prebivalištu djeteta i ostalih članova zajedničkog kućanstva u zbirci podataka o prebivalištu i boravištu građana Ministarstva unutarnjih poslova

**Napomena:**

U dječjim vrtićima Grada Zagreba, započinje proces usklađivanja s "UREDBOM (EU) 2016/679 EUROPSKOG PARLAMENTA I VIJEĆA, o zaštiti pojedinaca u vezi s obradom osobnih podataka i o slobodnom kretanju takvih podataka".

Radi procesa usklađivanja s gore navedenom Uredbom, moguće su dodatne obavijesti i upute za proceduralne radnje, izmjene i/ili dodatna potrebna dokumentacija, a koje imaju za cilj zaštitu osobnih podatka i povećanja osobne sigurnosti djece, roditelja/skrbnika i svih subjekata povezanih s predškolskom ustanovom.